**Резултати от дейността на Инспектората на МЗХГ през 2018 г.**

Инспекторатът на Министерство на земеделието, храните и горите е на пряко подчинение на министъра и осигурява изпълнението на контролните му функции върху дейността на структурните звена (дирекции) в МЗХГ и на второстепенните разпоредители с бюджет към министъра, в т. ч. към 31.12.2018 г. - 28 областни дирекции „Земеделие” и 11 изпълнителни агенции, служби и центрове.

Основните функции на Инспектората са регламентирани в чл. 46 от Закона за администрацията, чл. 16 от Устройствения правилник на МЗХГ и Наредбата за структурата и минималната численост на инспекторатите, реда и начина за осъществяване на дейността им и взаимодействието със специализираните контролни органи (Приета с ПМС № 93 от 1.06.2018 г., обн., ДВ, бр. 48 от 8.06.2018 г.). За Инспектората възникнаха и нови задължения във връзка с приемането през 2018 г. на Закона за противодействие на корупцията и за отнемане на незаконно придобитото имущество (ЗПКОНПИ) и Наредбата за организацията и реда за извършване на проверка на декларациите и за установяване конфликт на интереси.

Инспекторатът извършва цялостни и тематични проверки на административните структури в Министерството и във второстепенните разпоредители с бюджет към министъра, включително по сигнали срещу действия и бездействия на служители или при случаи с широк обществен отзвук и проверки по постъпили сигнали, в т. ч. сигнали съдържащи твърдения за корупционни действия на служители в администрацията на Министерството и на второстепенните разпоредители с бюджет, проверка на декларациите по чл. 35 от ЗПКОНПИ и проверки за конфликт на интереси за лицата по §2, ал. 1, т. 1 – 4 от Допълнителните разпоредби на ЗПКОНПИ.

**Годишни цели на Инспектората**

 През 2018 г. дейността на Инспектората бе насочена към осъществяване на следните цели, залегнали в Годишния план за дейността на Инспектората на МЗХГ за периода 01 януари **-** 31 декември 2018 г.:

- предотвратяване и отстраняване на нарушения при осъществяване дейността на администрацията и спазването на законите, подзаконовите и вътрешноведомствените актове за организация на работа в МЗХГ и във второстепенните разпоредители с бюджет;

 - предотвратяване на корупционни прояви и ограничаване на корупционния риск в дейността на администрацията на МЗХГ и второстепенните разпоредители с бюджет;

 - повишаване на професионалните знания и умения на служителите от Инспектората.

За постигането на посочените в плана цели, от Инспектората се извършват планови, тематични проверки на подконтролни структури и извънпланови проверки по заповеди на министъра, вкл. във връзка с постъпили сигнали и жалби.

 **Извършени проверки от Инспектората**

През 2018 г. Инспекторатът е извършил общо 20 бр. проверки, от които 5 бр. планови и 15 бр. извънпланови в Министерството и във второстепенните разпоредители с бюджет към министъра. За резултатите от проверките са изготвени общо 20 бр. доклади. В докладите са дадени общо 61 бр. предложения и препоръки, в т.ч. за отстраняване на констатираните пропуски и нарушения в проверените административни структури, за сигнализиране на КПКОНПИ, за извършване на допълнителни проверки, за изготвяне на проект на наредба и проект за изменение и актуализиране на наредба, за изменение на вътрешни правила, за изготвяне на указания, предложения за търсене на дисциплинарна отговорност от виновни длъжностни лица.

 Всички проверки, включени в Годишния план за дейността на Инспектората на МЗХГ за периода 01 януари **-** 31 декември 2018 г. са изпълнени, с изключение на 2 планови проверки, чиято тема беше свързана с изпълнение на задължението за подаване на декларации за имотно състояние по чл. 29 от Закона за държавния служител (ЗДСл) и чл. 107а, ал. 4 и ал. 5 от Кодекса на труда (КТ) от служителите на две области дирекции „Земеделие“. С приемането на ЗПКОНПИ са регламентирани нови задължения относно вида и сроковете за подаване на декларациите, които са отразени в ЗДСл и КТ. Съгласно §2, ал. 5 от ЗПКОНПИ проверката на декларациите, както и производството по установяване на конфликт на интереси се извършват от съответния инспекторат или от комисия от служители, изрично овластени от органа по избора или назначаването да осъществяват тези функции. Предвид чл. 18, ал. 2 от Наредбата за структурата и минималната численост на инспекторатите и взаимодействието им с други контролни органи, поради настъпилата промяна в нормативната уредба бяха предприети действия и беше изменен Годишния план за дейността на Инспектората за 2018 г., като горепосочените две планови проверки бяха отменени.

Извършени са 5 бр. планови проверки, в т. ч. :

 По дейност: Мониторинг на изпълнение на предложенията, дадени в доклади на Инспектората от извършени през 2017 г. проверки.

 В Оперативния план за дейността на Инспектората за 2018 г. са планирани общо 3 бр. проверки във връзка с осъществяване на контрол на изпълнение на предложенията, дадени в доклади на Инспектората от извършени през 2017 г. проверки. Планираните проверки са извършени и са изготвени доклади, в които е отразена степента на изпълнение на предложенията.

По дейност: Предоставяне на административни услуги

 По дейност „Предоставяне на административни услуги“ в Оперативния план за дейността на Инспектората за 2018 г. са планирани 2 бр. проверки относно спазване изискванията на Наредбата за административното обслужване при предоставяне на административни услуги в две ОДЗ. Планираните проверки са извършени и са изготвени доклади, които са утвърдени от министъра. В докладите са дадени предложения за отстраняване на констатирани пропуски.

 През 2018 г. от Инспектората на МЗХГ са извършени 15 бр. извънпланови проверки, в т. ч. по заповед или резолюция на министъра на земеделието, храните и горите, вкл. по постъпили сигнали. За резултатите от проверките са изготвени доклади, които са одобрени от министъра. В докладите са дадени предложения за отстраняване на констатирани пропуски и нарушения.

 С резултатите от проверките са запознати ръководителите на проверяваните структури, като е изискано да предприемат необходимите действия за изпълнение на дадените в докладите предложения и препоръки.

 През 2018 г. в Инспектората са постъпили общо 142 броя сигнали, от които 74 бр. сигнали регистрирани в Деловодната система на МЗХГ, 53бр. изпратени по електронна поща до Инспектората и до министъра на земеделието, храните и горите, 8 бр. подадени на електронната страница на Националния съвет по антикорупционни политики към МС, 7 бр. подадени по телефон за сигнали в МЗХГ. Всички постъпили сигнали са анализирани и са предприети необходимите действия, съгласно разпоредбите на АПК. По сигналите, съдържащи твърдения за нарушения, които са от компетентността на Инспектората, са извършени проверки и са изготвени отговори до сигналоподателите. След анализ и преценка, част от сигналите са препратени на компетентните органи на основание чл. 112 от АПК.

 **Дисциплинарни производства**

 В резултат от извършените от Инспектората проверки са дадени 13 бр. предложения за търсене на дисциплинарна отговорност, от които 10 бр. предложения за търсене на дисциплинарна отговорност от служители от второстепенни разпоредители с бюджет и 3бр. предложения за търсене на дисциплинарна отговорност от служители в МЗХГ. Наложено е едно дисциплинарно наказание „Порицание“ на основание чл. 90, ал. 1, т. 2 от ЗДСл и 4 бр. дисциплинарни наказания „Забележка“ по реда на чл. 90, ал. 1, т. 1 от ЗДСл.

 **Извършени дейности във връзка с Националната стратегия за превенция и противодействие на корупцията в Република България**

В изпълнение на мярка 5.7. от приетия План за действие по Националната стратегия за превенция и противодействие на корупцията 2015-2020 г. и в съответствие с изискванията, разписани в Насоките за съставянето на антикорупционни планове, тяхното съдържание и одобряването им (приети на 02.02.2018 г. от Националния съвет по антикорупционни политики) със заповед на министъра на земеделието, храните и горите бе създадена работна група. В резултат на проведените заседания на работната група и с активното участие на Инспектората бе изготвен Антикорупционен план в системата на МЗХГ за 2018 г., който е утвърден от министъра на земеделието, храните и горите и е публикуван на официалната интернет страница на МЗХГ. Копие от утвърдения Антикорупционен план в системата на МЗХГ за 2018 г. е изпратено на Националния съвет по антикорупционни политики.

В съответствие с изискванията, разписани в чл. 6, ал. 5 от Насоките за съставянето на антикорупционни планове, тяхното съдържание и одобряването им е изготвен шестмесечен отчет за изпълнението на Антикорупционния план в системата на МЗХГ за 2018 г.